Id-dikjarazzjonijiet reċenti tal-Organizzazzjoni Internazzjonali għall-Pajjiżi Frankofoni, permezz tal-istqarrija tagħha tal-24 ta' Frar dwar l-istat tar-reġistru elettorali tal-Guinea, u d-deċiżjoni tal-Unjoni Afrikana, imħabbra nhar il-Ġimgħa 28 ta' Frar 2020, li tfakkar fil-missjoni tagħha ta' osservazzjoni parlamentari tal-1 ta' Marzu, jikkonfermaw it-tħassib tal-Unjoni Ewropea. Bħalissa, in-nuqqas ta' inklużività u ta' trasparenza jitfa' dubju fuq il-kredibbiltà ta' elezzjonijiet futuri. Din is-sitwazzjoni qed iżżid ir-riskju ta' firda u ta' tensjoni fil-komunità nazzjonali. Hija r-responsabbiltà tal-atturi politiċi kollha, b'mod partikolari tal-President Condé bħala l-Kap ta' Stat, li jissoktaw bid-djalogu u li terġa' tiġi stabbilita klima ta' fiduċja li twassal għall-paċi soċjali u ż-żamma ta' elezzjonijiet kredibbli li mistennija jsiru fl-2020. L-Unjoni Ewropea tappella għar-rażan u tikkundanna l-użu tal-vjolenza tiġi minn fejn tiġi. Hija tappoġġa kwalunkwe inizjattiva tar-reġjun biex tinstab soluzzjoni paċifika għal din il-kriżi u tistieden lill-atturi tal-Guinea biex jikkooperaw. Il-Pajjiżi Kandidati tar-Repubblika tal-Maċedonja ta' Fuq*, il-Montenegro*, is-Serbja* u l-Albanija*, il-pajjiż tal-Proċess ta' Stabbilizzazzjoni u ta' Assoċjazzjoni u kandidat potenzjali l-Bożnija-Ħerzegovina, u l-pajjiżi tal-EFTA l-Iżlanda, il-Liechtenstein u n-Norveġja, membri taż-Żona Ekonomika Ewropea, kif ukoll l-Ukrajna u r-Repubblika tal-Moldova jallinjaw ruħhom ma' din id-dikjarazzjoni. * - Ir-Repubblika tal-Maċedonja ta' Fuq, il-Montenegro, is-Serbja u l-Albanija għadhom jagħmlu parti mill-Proċess ta' Stabbilizzazzjoni u ta' Assoċjazzjoni.